PU TSAWM WA NA SHINGNI NI HTE JUNG
Jung ngu ai yungwi hpung hpe gaw Sut Seng Htoi, Htu San Awng hte Nang Seng Noi nga ai shayi sha masum hte gawde da ai re. Shanhte gaw 2010 ning kaw nna gawde hpang wa ai raitim, Jung a shawng nnan ngu na music album “Manawt Ai Tsaw Myit ” hpe gaw 2012 ning hta she shapraw ai re. Shanhte yungwi hkrunlam hpe hkawmsa wa ai ten hta Jung ngu ai amying shingteng a lachyum rai nga ai (1) Karai Kasang hta maju jung ai; (2) Wunpawng amyusha ni hta maju jung ai; (3)Music hta maju jung ai, dai masum hpe bawnu masin salum hta bang da let hkawmsa ai lam re, nga nna ma tsun ai. Jung ngu ai hpe shangai chyinghkai ya ai shawng nnan na sara gaw Rev. Mangkyi Hkawng Lum rai nna, shi a gahkaw mi gaw shanhte hpe lam n yit hkra galoi mung shadum nga ai, dai ga gaw ” Ngai shaprat dat ai nampan ni a sama kade ram hawm ai nga ai lam, ngai madat nga na yaw nga ai re”.
Jung ni gaw Pop, R&b zawn re music hpan ni hpe madung dat hkawn nna, ya galaw nga ai second album hta gaw laklak lailai, Ahbadi ka shalat ya ai Reggae mahkawn langai hpe mung shakut nna hkawn da ai hpe tsun dan ai. Jung ni a shawng nnan na Album “ Manawt Ai Tsaw Myit” hpe gaw yungwi ninghkring Director Galau Zung Ki kaw nna hkrang shapraw ya nna, ya ten gaw shanhte a lahkawng lang ngu na mahkawn serie hpe Sara. Lahkang Myo Awng hte rau hkrang shapraw taw nna, vocal guide hku nna Sara. Hkangma Samueal kaw nna galaw jaw taw ai re. Second Serie album na gabaw hte seng nna “ Anhte sara gaw “Shanglawt Lu Na N Na Sai” nga ai mahkawn hpe lata da ya ai. Raitim, dai gabaw gaw grai kaba ai majaw n la gwi taw ai, gara hku jaw byin na kun gaw n chye shi ai,” nga nna tsun ai.
Asak aprat kaba wa ai hte maren shanhte a hkam la lam ni, yaw shada lam ni mung shai wa ai hpe mung ndai zawn tsun dan ai, “ Nnan galaw wa ai aten gaw tsangshi awng ai aten ma re, anhte manang ni yawng gaw mahkawn (series) shapraw mayu ai myit langai hte sha galaw wa ai, raitim ya gaw Jinghpaw mungkan hta ndai zawn re num kasha mahkawn hpung ngu ai gaw n nga shi ai, dai majaw anhte myit dawdan ai lam gaw galaw ra sai, lani mi mungkan madang de Wunpawng ngu ai hpe chye hkra, Jung ni kaw na shakut nga ai ngu ai re”. Jung ni a matu awngdang lam ngu ai gaw “ Kalang ta mawng rai awngdang ai baw n re le, awngdang sai masha langai ngu ai gaw lam shagu hta hpring tsup taw ra ai, Karai masa lam, myit masa lam , tinang galaw taw ai bungli , tinang si ai ten du hkra mying kaja hte yawng a matu kasi kaja tai taw ai baw re.”
Jung hpe nnan hkrang shapraw wa ai ten hta gaw, yungwi shayi marai mali rai nna, ya ten hta marai langai gaw shi a mayak manghkang amyu myu a majaw n shanglawm byin mat ai re. Shanhte gaw n bung ai dinghku ni kaw nna sa wa ai re majaw, langai hte langai na myit masa ni ma n bung ma ai, raitim shanhte hpe ya ten du hkra nganggrin nga shangun ai lam gaw Karai Kasang a tsawra myit hte shada da shagrit shanem ai lam re nga ai hpe ya na zawn tsun ai. “ Marai masum ngu ai gaw bungli galaw ma yak ai, anhte ni gaw langai hte langai a dum nta mayak manghkang ni mung n bung ai, raitim shada da gaw galoi ma shagrit shanem ai, Karai Kasang sha n lawm yang gaw ya na zawn rau rai taw na n re”.
Yungwi hte shanhte gaw hka n mai ai nga ai. Jung ni a matu shanhte ntsa shingkang ka-up ai shingni ninghkring ni gaw Charice, Taylor Swift hte Mariah Crey rai nna shanhte a hkrang ni prat hpe lai di ai lam ni kaw nna n-gun la ai hpe ma tsun dan ai. Kachin ni a shingni ntsa mu mada lam hpe ma Ramma ni re hte maren wanglu wanglang tsun shaga byin ai. “Jinghpaw shingni mungkan gaw grai kaji ai, raitim langai hte langai ta gindun lam woi la ai gaw latsa kaw langai sha nga ai, langai hte langai kabye shayu hkat ai ni sha law ai, dai majaw Jinghpaw ni a shingni rawt jat na matu gaw naw na na re” . Ya ten byin hkrum hkra taw ai tsinyam ni hpe shanhte hku nna gaw “ Anhte galoi mung akyu hpyi ya taw ai, anhte ya ten galaw taw ai lam ni, gaw Karai Kasang hpe kachyi mi pyi n mai malap ai, anhte a kahpu kanau ni hte rau rai nna galoi mung ang ai shara kaw na dawjau na” ngu nna tsun ai.
Du wa na nhtoi ni hta Jung ni hpe gara hku mu lu na rai ngu san yang “Anhte ni hku nna gaw shingni bungli hpe matut galaw taw na, rai nna sutmasa lam hta mung awngdang ai shayi sha ni byin tai mayu ai. Anhte gaw anhte a htawmhpang de na matu yungwi ninghkring ni ma shalat sa wa na ma myit da ai.”
kac_Latn kac_Latn kac_Latn kac_Latn kac_Latn kac_Latn kac_Latn